
ΠΕΡΙΕΧΟΜΕΝΑ 


ΠΡΟΕΔΡΙΚΑ ΔΙΑΤΑΓΜΑΤΑ 

296. Οργανισμός του Υπουργείου Τουρισμού. 1 

ΔΙΟΡΘΩΣΕΙΣ ΣΦΑΛΜΑΤΩΝ 

Διόρθωση σφάλματος στο Π.Δ. 259/89 αρμοδιότητας Υπουργείου 


Εσωτερικών. 2 

Διόρθωση σφάλματος στο Π.Δ. 230/25.4.89 αρμοδιότητας 
Υπουργείου Υγείας, Πρόνοιας και Κοιν. Ασφαλίσεων . 3 


ΠΡΟΕΔΡΙ ΚΑ ΔΙΑΤΑ ΓΜΑΤΑ 

(ΐ) 

ΠΡΟΕΔΡΙΚΟ ΔΙΑΤΑΓΜΑ ΥΠ' ΑΡΙΘ. 296 
Οργανισμός του Υπουργείου Τουρισμού. 

Ο ΠΡΟΕΔΡΟΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

Έχοντας υπόψη: 

1. Τις διατάξεις: 

α) Της παραγράφου 5 του άρθρου 24 του Ν. 1558/1985 «Κυβέρ¬ 
νηση και τα Κυβερνητικά Όργανα» (Α' 137). 

β) Της παραγράφου 1 του άρθρου 17 του Ν. 1320/1983 «Πρόσ¬ 
ληψη στο Δημόσιο Τομέα και άλλες διατάξεις» (Α' 6). 

γ) Της παραγράφου 10 του άρθρου 9 του Ν. 1586/1986 «Βαθμολο¬ 
γική διάρθρωση των θέσεων του Δημοσίου, Ν.Π.Δ.Λ. και ΟΤΑ και άλ¬ 
λες διατάξεις» (Α’ 37). 

δ) Του άρθρου 10 του Ν. 993/1979 «Περί του επί συμβάσει εργα¬ 
σίας ιδιωτικού δικαίου προσωπικού του Δημοσίου κ.λπ.» (Α’ 281). 

ε) Του Ν, 1835/1989 «Σύσταση Υπουργείου Τουρισμού και ρύθ¬ 
μιση θεμάτων δημόσιας διοίκησης» (Α’ 76). 

στ) Του Π.Δ. 174/1989 «Διορισμός Υπουργών και Αναπληρωτών 
Υπουργών » (Α' 84). 

ζ) Του Π.Δ. 209/1989 «Καθορισμός αρμοδιοτήτων Υπουργείου 
Τουρισμού» (Α' 98). 

2. Τη γνωμοδότηση 304/1989 του Συμβουλίου της Επικράτειας 


μετά από πρόταση των Υπουργών Προεδρίας της Κυβέρνησης, Οικονο¬ 
μικών Προεδρίας της Κυβέρνησης, Οικονομικών και Τουρισμού, απο¬ 
φασίζουμε: 

ΜΕΡΟΣ ΠΡΩΤΟ 
Διάρθρωση - Αρμοδιότητες 

Τμήμα Α' 

Κεντρική Υπηρεσία 

ΚΕΦΑΛΑΙΟ Α’ 

Άρθρο 1 

Διάρθρωση Υπηρεσιών 

1. Οι Υπηρεσίες του Υπουργείου Τουρισμού διαρθρώνονται ως εξής: 
α) Πολιτικό Γραφείο Υπουργού. 

β) Γραφείο Γενικού Γραμματέα, 
γ) Διεύθυνση Τουριστικής Πολιτικής, 
δ) Διεύθυνση Εποπτείας. 
ε) Διεύθυνση ΕΟΚ και Διακρατικών Σχέσεων, 
στ) Διεύθυνση Διοικητικού. 

ζ) Διεύθυνση Νομοθετικού Συντονισμού - Συμβάσεων και Πληροφό¬ 
ρησης Πολιτών. 

η) Διεύθυνση Πολιτικής Σχεδίασης Έκτακτης Ανάγκης. 

θ) Γραφείο Δημοσίων Σχέσεων. 

ι) Γραφείο Αντισταθμιστικών Οφελών. 

ια) Γραφείο Οικονομικών Μελετών και Πληροφορικής. 

2. Στο Υπουργείο λειτουργούν επίσης και οι παρακάτω Υπηρεσίες, 
σύμφωνα με τις κείμενες διατάξεις του τις διέπουν: 

α) Η Νομική Διεύθυνση. 

β) Η Υπηρεσία Παρέδρου του Ελεγκτικού Συνεδρίου, 
γ) Η Υπηρεσία Εντελλομένων Εξόδων, 
δ) Η Υπηρεσία Στατιστικής, 
ε) Γραφείο Τύπου. 

Άρθρο 2 

Πολιτικό Γραφείο Υπουργού - Γραφείο Γενικού Γραμματέα. 

Το Πολιτικό Γραφείο του Υπουργού, καθώς και το Γραφείο Γενικού 
Γραμματέα συγκεντρώνουν τα αναγκαία στοιχεία για ενημέρωση του 
Υπουργού και του Γενικού Γραμματέα κατά την εκπλήρωση των καθη¬ 
κόντων τους, επιμελούνται για την αλληλογραφία τους γενικά και οργα¬ 
νώνουν την επικοινωνία αυτών με τις υπηρεσίες και το κοινό. 

ΚΕΦΑΛΑΙΟ Β' 

Διάρθρωση - Αρμοδιότητες 
Διευθύνσεων, Τμημάτων και Γραφείων 

Άρθρο 3 

Διάρθρωση - Αρμοδιότητες 
Διεύθυνσης Τουριστικής Πολιτικής. 

1. Η Διεύθυνση Τουριστικής Πολιτικής συγκροτείται από τα παρα- 

κάτω τμήματα: 

α) Τμήμα Τουριστικού Σχεδιασμού. 

β) Τμήμα Παρέμβασης και Εναρμόνισης Πολιτικών. 

γ) Τμήμα Εκπαίδευσης. 

δ) Τμήμα Προστασίας Τουριστών και Τουριστικού Προϊόντος. 

2. Οι αρμοδιότητες της Διεύθυνσης Τουριστικής Πολιτικής αναφέρο- 
νται στα παρακάτω, κατά τμήμα κατανεμόμενα θέματα: 

α) Τμήμα Τουριστικού Σχεδιασμού, στο οποίο υπάγονται: 

1. Η χάραξη της τουριστικής πολιτικής και ο σχεδιααμός της τουρι¬ 
στικής ανάπτυξης μέσα στα πλαίσια της γενικότερης κυβερνητικής πο¬ 
λιτικής. Ο καθορισμός των στόχων της τουριστικής πολιτικής καθώς 
και η επιδίωξή τους με την προώθηση των αναγκαίων θεσμικών μέτρων 
και άλλων ρυθμίσεων, με την κατάρτιση βραχυπρόθεσμων και μακρο¬ 
πρόθεσμων προγραμμάτων τουριστικής ανάπτυξης και την παροχή γε¬ 
νικών κατευθύνσεων προς τους καθ’ ύλην αρμόδιους φορείς για την υλο¬ 
ποίησή τους. 

2. Η εισήγηση προς τα αρμόδια κυβερνητικά όργανα των αναγκαίων 
μέτρων και ενεργειών για την εύρυθμη και αποτελεσματική λειτουργία 
του τουριστικού τομέα. 

β) Τμήμα Παρέμβασης και Εναρμόνισης Πολιτικών, στο οποίο υπά¬ 
γονται: 

1. Η παρέμβαση προς τα αρμόδια Υπουργεία και τους κρατικούς και 
άλλους φορείς με στόχο την υποβοήθηση της τουριστικής ανάπτυξης και 
τη βελτίωση της ανταγωνιστικότητας του τουρισμού της χώρας. 

2. Η παρακολούθηση της απόδοσης των γενομένων ρυθμίσεων και 
ληφθέντων μέτρο>ν και η επιμέλεια για τη βελτίωση αυτών, σύμφωνα 
με τις απαιτήσεις της διεθνούς τουριστικής αγοράς και της σύγχρονης 
τεχνολογίας. 

3. Η προώθηση και λήψη μέτρων για την προσέλκυση και κατανομή 
των ιδιωτικών κεφαλαίων και ο προγραμματισμός της εκτέλεσης έργων 
υποδομής απαραίτητων για την τουριστική ανάπτυξη. 

4. Η εισήγηση προς τα κυβερνητικά όργανα των αναγκαίων θεσμι¬ 
κών μέτρων και ενεργειών για την αντιμετώπιση των προβλημάτων του 
τουρισμού. 

5. Η μέριμνα για την εναρμόνιση της τουριστικής πολιτικής με τη γε¬ 
νικότερη κυβερνητική πολιτική, καθώς και για την επίλυση προβλημά¬ 
των που ανακύπτουν από την άσκηση των αρμοδιοτήτων άλλων κρατι¬ 
κών φορέων που έχουν επίπτωση στον τουρισμό. 

γ. Τμήμα Εκπαίδευσης, στο οποίο ανήκει η αρμοδιότητα για τα εξής 
θέματα: 

1. Ο γενικός σχεδιασμός της τουριστικής εκπαίδευσης και η χάραξη 
πολιτικής, για την κατάρτιση μακροχρόνιων και βραχυχρόνιων, προ¬ 
γραμμάτων τουριστικής εκπαίδευσης από τη Σχολή Τουριστικών 
Επαγγελμάτων, μέσα στα πλαίσιά της κυβερνητικής πολιτικής. 

2. Η παροχή εκπαιδευτικών πληροφοριών στον τουριστικό τομέα και 
η καθοδήγηση των εποπτευόμενων από το Υπουργείο νομικών προσώ¬ 
πων του τομέα τουρισμού για την κατάρτιση προγραμμάτων τουριστι¬ 
κής εκπαίδευσης του προσωπικού τους στο εσωτερικό και το εξωτερικό. 

3. Η αξιοποίηση των αντισταθμιστικών οφελών και κοινοτικών πό¬ 
ρων για την κατάρτιση προγραμμάτων τουριστικής εκπαίδευσης στο 
εσωτερικό και το εξωτερικό. 

4. Η αξιολόγηση και ιεράρχηση της σκοπιμότητας των προτεινόμε- 
νων προγραμμάτων τουριστικής εκπαίδευσης από τη Σχολή Τουριστι¬ 
κών Επαγγελμάτων και τα εποπτευόμενα από το Υπουργείο νομικά 
πρόσωπα. 

5. Η εισήγηση για τη χρηματοδότηση των προτεινόμενων προγραμ¬ 
μάτων τουριστικής εκπαίδευσης από τη Σχολή Τουριστικών Επαγγελ¬ 
μάτων και τα εποπτευόμενα από το Υπουργείο νομικά πρόσωπα. 

6. Η συνεχής παρακολούθηση υλοποίησης των προγραμμάτων του¬ 
ριστικής εκπαίδευσης από τη σχολή Τουριστικών Επαγγελμάτων και τα 
εποπτευόμενα από το Υπουργείο νομικά πρόσωπα, η σύνταξη εκθέσεων 
και υπομνημάτων επί της πορείας και της αποδοτικότητας αυτών και η 
εισήγηση μέτρων βελτίωσής τους. 

7. Η μέριμνα για τον προσδιορισμό των αναγκών εκπαίδευσης του 
προσωπικού του Υπουργείου και των εποπτευόμενων Ν.Π.Δ.Δ. σε συ¬ 
νεργασία με το Είθνικό Κέντρο Δημόσιας Διοίκησης (Ε.Κ.Δ.Δ.). 

8. Η μέριμνα για τη σύναψη των σχετικών συμβάσεων μετεκπαίδευ¬ 
σης του προσωπικού του Υπουργείου. 


δ) Τμήμα Προστασίας Τουριστών και Τουριστικού Προϊόντος. 

Στο Γ ραφείο προστασίας τουριστών και τουριστικού προϊόντος ανή¬ 
κουν οι εξής αρμοδιότητες: 

1. Η διερεύνηση και ανάλυση των παραπόνων και καταγγελιών του¬ 
ριστών σχετικά με την αισχροκερδή εκμετάλλευση ή εξαπάτησή τους 
στον κύκλο παροχής τουριστικών υπηρεσιών. 

2. Η διερεύνηση και κωδικοποίηση των μορφών εκμετάλλευσης και 
εξαπάτησης τουριστών και η επεξεργασία θεσμικών και άλλων μέτρων 
για την αποτελεσματική προστασία τους. 

3. Η επεξεργασία σχεδίων, σε συνεργασία με την υπηρεσία πολιτικών 
παρέμβασης, για την οργάνωση της προληπτικής προστασίας των του¬ 
ριστών και την παροχή κατευθύνσεων και οδηγιών στον ΕΟΤ για την 
υλοποίησή τους. 

4. Η κατάρτιση προγραμμάτων τα οποία παρέχουν διευκολύνσεις 
στους τουρίστες και η παρέμβαση για την απλούστευση γρφειοκρατικών 
διαδικασιών. 

5. Ο εντοπισμός, η διερεύνηση, μελέτη, ανάλυση και κωδικοποίηση 
των μορφών του παρασιτικού τουρισμού και η εισήγηση θεσμικών ή άλ¬ 
λων μέτρων για την αποτελεσματική καταστολή του. 

6. Η διερεύνηση, μελέτη και ανάλυση των παράνομων μηχανισμών 
που προκαλούν συναλλαγματική αφαίμαξη του εθνικού τουριστικού 
προϊόντος και η εισήγηση θεσμικών ή άλλων μέτρων για την αποτελε¬ 
σματική καταπολέμηση των μηχανισμών αυτών. 

Άρθρο 4 

Διάρθρωση - Αρμοδιότητες 
Διεύθυνσης Εποπτέίας. 

1. Η Διεύθυνση Εποπτέίας συγκροτείται από τα παρακάτω τμήματα: 

α) Τμήμα Εποπτέίας και Υποστήριξης ΕΟΤ. 

β) Τμήμα Εποπτέίας και Υποστήριξης ΞΕΕ και ΣΤΕ. 

γ) Τμήμα Εποπτέίας και Υποστήριξης Εταιρειών. 

2. Οι αρμοδιότητες της Διεύθυνσης Εποπτέίας τουριστικών φορέων 
αναφέρονται στα παρακάτω κατά τμήματα θέματα: 

α) Τμήμα Εποπτέίας και Υποστήριξης ΕΟΤ, στο οποίο υπάγονται: 

1. Η παροχή κατευθύνσεων και οδηγιών για την υλοποίηση της του¬ 
ριστικής πολιτικής, η συνεχής παρακολούθηση της υλοποιούμενης του¬ 
ριστικής πολιτικής, η επισήμανση τυχόν αποκλίσεων και η σύνταξη σχε¬ 
τικών αναλυτικών εκθέσεων. 

2. Η κατάρτιση σχεδίων συντονισμού της υλοποιούμενης τουριστικής 
πολιτικής, σε συνεργασία με τη Διεύθυνση Τουριστικής Πολιτικής, αλλά 
και των Υπηρεσιών άλλων Υπουργείων για την υποστήριξη του έργου 
του ΕΟΤ. 

3. Ο έλεγχος των στόχων του προϋπολογισμού του ΕΟΤ, μέσα στα 
πλαίσια της τουριστικής και γενικότερα της κυβερνητικής πολιτικής, ο 
έλεγχος της σκοπιμότητας των δαπανών του προϋπολογισμού και η ει¬ 
σήγηση για την έγκρισή του, καθώς και ο έλεγχος του απολογισμού και 
του ισολογισμού του ΕΟΤ. 

4. Η παροχή υποστήριξης του ΕΟΤ, για την πραγμάτωση των επι¬ 
λεγμένων στόχων του. 

5. Ο έλεγχος της σκοπιμότητας, και της οικονομικής επιβάρυνσης 
που συνεπάγονται οι αποφάσεις του ΕΟΤ, οι οποίες εγκρίνονται από τον 
Υπουργό, καθώς και η εισήγηση επί των γνωμοδοτήσεων του Διοικητι¬ 
κού Συμβουλίου του ΕΟΤ για την άσκηση κανονιστικής αρμοδιότητας 
από τον Υπουργό. 

6. Η εισήγηση για την επίλυση κάθε θέματος του ΕΟΤ από το 
Υπουργείο. 

β) Τμήμα Εποπτέίας και Υποστήριξης ΣΤΕ και ΞΕΕ, στο οποίο υπά¬ 
γονται: 

1. Η παροχή κατευθύνσεων για την υλοποίηση των στόχων της Σχο¬ 
λής Τουριστικών Επαγγελμάτων (ΣΤΕ) και του Ξενοδοχειακού Επιμε¬ 
λητηρίου της Ελλάδος (ΞΕΕ) μέσα στα πλαίσια της τουριστικής και γε¬ 
νικότερα της κυβερνητικής πολιτικής. Η παροχή υποστήριξης για την 
πραγμάτωση των επιλεγμένων στόχων τους. Ο έλεγχος της σκοπιμό¬ 
τητας των δαπανών του προϋπολογισμού τους καθώς και της δαπάνης 
που συνεπάγονται οι αποφάσεις τους, οι οποίες εγκρίνονται από τον 
Υπουργό και η σύνταξη εκθέσεων σχετικά με αυτές για τον Υπουργό και 
τις αρμόδιες υπηρεσίες, ως και ο έλεγχος του απολογισμού και ισολογι¬ 
σμού των παραπάνω νομικών προσώπων. 

2. Η εισήγηση για την επίλυση κάθε θέματος της Σχολής Τουριστι¬ 
κών Επαγγελμάτων και του Ξενοδοχειακού Επιμελητηρίου Ελλάδος 
από το Υπουργείο. 

γ) Τμήμα Εποπτείας και Υποστήριξης Εταιρειών, στο οποίο ανή¬ 
κουν: 

1. Η εισήγηση για την έγκριση εκείνων των αποφάσεων που υπόκει- 
νται στην αρμοδιότητα του Υπουργού. 

2. Η εισήγηση για τα αναγκαία μέτρα υποβοήθησης του αναπτυξια¬ 
κού προγράμματος και έγκρισης δανείων των τουριστικών κρατικών 
εταιρειών που υπάγονται στην εποπτεία του Υπουργείου. 

3. Η παροχή κατευθύνσεων για την υλοποίηση της τουριστικής πολι¬ 
τικής και γενικότερα της κυβερνητικής πολιτικής και η παροχή υποστή¬ 
ριξης για την πραγμάτωση των αναπτυξιακών και επιχειρηματικών 
στόχων των παραπάνω εταιρειών. 

4. Η σύνταξη οικονομικών αναλύσεων επί των οικονομικών κατα¬ 
στάσεων και της επιχειρηματικής δραστηριότητας των παραπάνω εται¬ 
ρειών. 

5. Ο συντονισμός και η υποστήριξη πραγματώσεως των επιλεγμένων 
στόχων των παραπάνω εταιρειών, σε συνεργασία με τη Διεύθυνση Του¬ 
ριστικής Πολιτικής, τις αρμόδιες υπηρεσίες του ΕΟΤ, αλλά και των 
υπηρεσιών άλλων Υπουργείων. 

6. Η εισήγηση για την επίλυση κάθε θέματος των εταιρειών από το 
Υπουργείο. 

Άρθρο 5 

Διάρθρωση - Αρμοδιότητες 
Διεύθυνσης ΕΟΚ και Διακρατικών Σχέσεων. 

1. Στην αρμοδιότητα της Διεύθυνσης ΕΟΚ και Διακρατικών Σχέ¬ 
σεων ανήκει η ενημέρωση των καθ’ ύλην αρμόδιων υπηρεσιών του 
Υπουργείου και των εποπτευόμενων νομικών προσώπων για τα θέμάτα 
της αρμοδιότητάς τους, που αφορούν τις σχέσεις της Ελλάδας με τις 
χώρες των Ευρωπαϊκών Κοινοτήτων ή άλλες χώρες ή Διεθνείς Οργανι¬ 
σμούς στον τομέα τουρισμού και ο συντονισμός των απαιτούμενων ενερ¬ 
γειών για την παρακολούθηση και το χειρισμό από τις υπηρεσίες αυτές 
των παραπάνω θεμάτων αρμοδιότητάς τους. 

2. Τη Διεύθυνση ΕΟΚ και Διακρατικών Σχέσεων απαρτίζουν τα εξής 
τμήματα: 

α) Τμήμα ΕΟΚ. 

β) Τμήμα Διακρατικών Σχέσεων. 

γ) Τμήμα Μεσογειακών Ολοκληρωμένων Προγραμμάτων και Κοι¬ 
νοτικών Ταμείων. 

3. Οι αρμοδιότητες της Διεύθυνσης ΕΟΚ και Διακρατικών Σχέσεων 
ανάγονται αναλυτικότερα στα παρακάτω θέματα, που κατανέμονται 
στα τμήματά της, ως εξής: 

α) Τμήμα ΕΟΚ, τα θέματα που αφορούν: 

1. Την εναρμόνιση της Ελληνικής νομοθεσίας σε θέματα τουρισμού 
προς το δίκαιο των Ευρωπαϊκών Κοινοτήτων. 

2. Την εφαρμογή του δικαίου των Ευρωπαϊκών Κοινοτήτων σε αντι¬ 
κείμενα του Υπουργείου Τουρισμού και των εποπτευομένων από αυτό 
νομικών προσώπων. 

3. Την εξασφάλιση της συνεργασίας με τις αρμόδιες σε αντικείμενα 
των Ευρωπαϊκών Κοινοτήτων υπηρεσίες άλλων Υπουργείων και των 
μονίμων ελληνικών αντιπροσωπειών. 

4. Την παρακολούθηση των εργασιών των οργάνων της ΕΟΚ και 
των διαφόρων επιτροπών και ομάδων εργασίας των Ευρωπαϊκών Κοι¬ 
νοτήτων που επεξεργάζονται αντικείμενα αρμοδιότητας του Υπουργείου 
Τουρισμού και των εποπτευομένων από αυτό νομικών προσώπων, κα¬ 
θώς και την εξασφάλιση συμμετοχής σε αυτές ελλήνων αντιπροσώ¬ 
πων. 

β) Τμήμα Διακρατικών Σχέσεων, τα θέματα που αφορούν: - 

1. Την επεξεργασία συμβάσεων, αποφάσεων και μελετών διεθνών 
οργανισμών και διασκέψεων σε αντικείμενα του Υπουργείου Τουρισμού. 

2. Την εφαρμογή συμβάσεων, αποφάσεων και συστάσεων των διε¬ 
θνών οργανισμών και διασκέψεων σε αντικείμενα του Υπουργείου και 
των εποπτευομένων από αυτό νομικών προσώπων. 

3. Την εξασφάλιση της συνεργασίας και των επαφών με εκπροσώ¬ 
πους αλλοδαπών αρχών σε αντικείμενα του Υπουργείου Τουρισμού και 
των εποπτευομένων από αυτό νομικών προσώπων. 


4. Την παρακολούθηση των εργασιών υπουργικών διασκέψεων, της 
Διάσκεψης των Τοπικών και Περιφερειακών Αρχών της Ευρώπης και 
διαφόρων επιτροπών και ομάδων εργασίας διεθνών οργανισμών και άλ¬ 
λων διασκέψεων, που επεξεργάζονται αντικείμενα αρμοδιότητας του 
Υπουργείου Τουρισμού και των εποπτευομένων από αυτό νομικών προ¬ 
σώπων, την εξασφάλιση συμμετοχής σε αυτές Ελλήνων αντιπροσώπων 
καθώς και την παροχή οδηγιών για την επίσημη Ελληνική θέση προς 
τις ελληνικές αντιπροσωπείες σε συζητούμενα τουριστικά θέματα. 

5. Την εξασφάλιση της συνεργασίας με τις αρμόδιες σε θέματα του 
Συμβουλίου της Ευρώπης και λοιπών διεθνών οργανισμών και διασκέ¬ 
ψεων, υπηρεσίες άλλων Υπουργείων και των αρμοδίων μονίμων ελληνι¬ 
κών αντιπροσωπειών, για αντικείμενα αρμοδιότητας του Υπουργείου 
Τουρισμού. 

γ. Τμήμα Μεσογειακών Ολοκληρωμένων Προγραμμάτων και Κοι¬ 
νοτικών Ταμείων, στο οποίο ανήκουν τα θέματα που αφορούν τα Ταμεία 
και Χρηματοδοτικά Όργανα των Ευρωπαϊκών Κοινοτήτων, στην ενη¬ 
μέρωση αρμοδίων υπηρεσιών και φορέων, στην παρακολούθηση κατάρ¬ 
τισης και υλοποίησης σχετικών προγραμμάτων χρηματοδοτούμενων 
από Ταμεία και Όργανα των Ευρωπαϊκών Κοινοτήτων και ιδίως τα 
Μεσογειακά Ολοκληρωμένα Προγράμματα (ΜΟΠ), που εισηγούνται οι 
υπηρεσίες του Υπουργείου Τουρισμού ή άλλοι φορείς εποπτευόμενοι από 
αυτό. 

Άρθρο 6. 

Διάρθρωση - Αρμοδιότητες 
Διεύθυνσης Διοικητικού 

1. Οι αρμοδιότητες της Διεύθυνσης Διοικητικού ανάγονται στο διορι¬ 
σμό, στις υπηρεσιακές μεταβολές, στα νοσήλεια, στις άδειες, στη λύση 
της υπαλληλικής σχέσης όλου του προσωπικού του Υπουργείου, κατάρ¬ 
τισης και εκτέλεσης του προϋπολογισμού εξόδων του Υπουργείου, στέ¬ 
γασης, εξοπλισμού των γραφείων, τηλεφωνικής εξυπηρέτησης των 
υπηρεσιών του Υπουργείου, διακίνησης της αλληλογραφίας και απλού- 
στευσης των διαδικασιών όπως αυτές κατανέμονται μεταξύ των τμημά¬ 
των της. 

2. Τη Διεύθυνση Διοικητικού απαρτίζουν τα εξής ^Τμήματα και Γρα- 

φεία: 

α. Το Τμήμα Οργάνωσης και Προσωπικού. 

β. Το Τμήμα Οικονομικού. 

γ. Το Τμήμα Διοικητικής Μέριμνας. 

δ. Το Τμήμα Γραμματείας και Μεταφράσεων. 

3. Οι αρμοδιότητες της Διεύθυνσης Διοικητικού ανάγονται αναλυτι¬ 
κότερα στα παρακάτω αντικείμενα, που κατανέμονται στα τμήματα και 
γραφεία ως εξής: ' 

α. Τμήμα Οργάνωσης και Προσωπικού, που έχει αρμοδιότητα για 
τα εξής αντικείμενα: 

1. Τη μέριμνα για την κατάρτιση του οργανωτικού σχήματος του 
Υπουργείου και την απεικόνιση της οργανωτικής διάρθωσης των υπη¬ 
ρεσιών του (σύνταξη οργανογραμμάτων), τη μελέτη και ανάλυση των 
διαρθρωτικών προβλημάτων και την εισήγηση δομικών .βελτιώ¬ 
σεων. 

2. Τη μελέτη συντονιστικών προβλημάτων, τον εντοπισμό αλληλοε- 
πικάλυψης αρμοδιοτήτων στο χώρο ευθύνης του Υπουργείου, την ανά¬ 
λυση προβλημάτων τυχόν δυσλειτουργίας ή έλλειψης αρμοδιότητας και 
υπηρεσιακής ενημέρωσης και την εισήγηση για την επίλυση αυτών. 

3. Τη μέριμνα για τη μεταβίβαση αρμοδιοτήτων. 

■ 4. Την επεξεργασία στοιχείων για την εκτίμηση των αναγκών του 
Υπουργείου σε θέσεις προσωπικού και την κατανομή τους σε κατηγο¬ 
ρίες, κλάδους, βαθμούς ή ειδικότητες,;καθώς και την περιγραφή, την 
ανάλυση των καθηκόντων και τον καθορισμό των προσόντων κάθε θέ¬ 
σης (αξιολόγηση θέσεων). 

5. Το διορισμό, πρόσληψη, τοποθέτηση, μονιμοποίηση, μετάθεση, 
μετακίνηση, μετάταξη, απόσπαση, προαγωγή, αναγνώριση προϋπηρε¬ 
σιών, λύση υπαλληλικής σχέσης και συνταξιοδότηση όλου του προσωπι¬ 
κού του Υπουργείου. 

6. Την τήρηση των προσωπικών μητρώων, βιβλίων, καθώς και την 
έκδοση πιστοποιητικών υπηρεσιακών μεταβολών όλου του προσωπικού 
του Υπουργείου. 

7. Τη μέριμνα για την έγκαιρη σύνταξη και υποβολή των εκθέσεων 

ουσιαστικών προσόντων όλων των υπαλλήλων. 

8. Τον πειθαρχικό έλεγχο όλου του προσωπικού του Υπουργείου, κα¬ 
θώς και τη σύνταξη κάθε είδους υπομνημάτων και εκθέσεων σε ένδικα 
μέσα αυτού ενώπιον του Συμβουλίου της Επικράτειας και των Διοικητι¬ 
κών Δικαστηρίων. 

9. Τη φροντίδα για τη συγκρότηση και λειτουργία του Υπηρεσιακού 
Συμβουλίου. 

10. Τη χορήγηση οποιοσδήποτε άδειας σε όλο το προσωπικό. 

11. Τη χορήγηση επιδόματος χρόνου υπηρεσίας, την έγκριση υπε- 
ρωριακής απασχόλησης, την έγκριση μετακίνησης εκτός έδρας όλου του 
προσωπικού του Υπουργείου. 

12. Τον καθορισμό των αποδοχών καθώς και το χειρισμό των θεμά¬ 
των αμοιβής και εργασίας του με σχέση εργασίας ιδιωτικού δικαίου 
προσωπικού του Υπουργείου. 

13. Την παροχή, υποστήριξης σε θέματα προσωπικού στις λοιπές 
υπηρεσίες του Υπουργείου καθώς και στα εποπτευόμενα από το Υπουρ¬ 
γείο νομικά πρόσωπα. 

14. Τη φροντίδα για τη λειτουργία της Κεντρικής Βιβλιοθήκης και 
τον εμπλουτισμό της σε έντυπο υλικό, τη συγκέντρωση και τεκμηρίωση 
γραπτών πληροφοριών σχετικών με τις αρμοδιότητες του Υπουργείου 
και την ενημέρωση των άλλων υπηρεσιών για το υλικό της βιβλιοθήκης 
και της τεκμηρίωσης. 

β. Τμήμα Οικονομικού, που έχει αρμοδιότητα για τα εξής αντικεί¬ 
μενα: 

1. Τη συγκέντρωση και επεξεργασία των αναγκαίων στοιχείων για 
την κατάρτιση του προϋπολογισμού εξόδων του Υπουργείου. 

2. Τη φροντίδα για τον καθορισμό των ορίων διάθεσης πιστώσεων 
των μηνιαίων πληρωμών, ως και την έγκριση των δαπανών του προϋ¬ 
πολογισμού. 

3. Την εκκαθάριση των αποδοχών, λοιπών απολαβών και αποζημι¬ 
ώσεων όλου του προσωπικού. 

4. Την παροχή υποστήριξης σε θέματα προϋπολογισμού, πιστώσεων 
και δημοσίου λογιστικού στις λοιπές υπηρεσίες του Υπουργείου, καθώς 
και στα εποπτευόμενα από το Υπουργείο νομικά πρόσωπα. 

γ. Τμήμα Διοικητικής Μέριμνας, που έχει αρμοδιότητα για τα εξής 
αντικείμενα: 

1. Τη φροντίδα για την αναγραφή, αξιοποίηση, καλή λειτουργία και 
συντήρηση όλων των συσκευών και μηχανών γραφείου, τη διακρίβωση 
των σχετικών αναγκών, καθώς και τη μέριμνα για την εκποίηση αυτών 
που, κατά τη .νόμιμη διαδικασία, χαρακτηρίζονται άχρηστα ή ακατάλ¬ 
ληλα. 

2. Τη φροντίδα για τη σύσταση στις υπηρεσίες του Υπουργείου πά¬ 
γιας προκαταβολής χαρτοσήμου και λοιπών ενσήμων, καθώς και τη 
διάθεση εντύπων υπευθύνων δηλώσεων για την εξυπηρέτηση των πολι¬ 
τών. 

3. Την κατάρτιση και παρακολούθηση εκτέλεσης του προγράμματος 
προμηθειών, την προμήθεια και διαχείριση υλικών, μηχανημάτων, αυ¬ 
τοκινήτων, εφοδίων ή άλλου περιουσιακού στοιχείου λειτουργίας των 
υπηρεσιών και την κίνηση των αυτοκινήτων των υπηρεσιών του Υπουρ¬ 
γείου. 

4. Τη φροντίδα για τη στέγαση των υπηρεσιών του Υπουργείου, τον 
εξοπλισμό τους, την τηλεπικοινωνιακή εξυπηρέτηση αυτών, τη συντή¬ 
ρηση, καθαριότητα και επισκευή των κτιρίων και εγκαταστάσεων, κα¬ 
θώς και την ασφάλεια αυτών. 

δ. Το Τμήμα Γραμματείας και Μεταφράσεων που έχει αρμοδιότητα 
για τα εξής αντικείμενα: 

1. Τη διακίνηση της αδιαβάθμιστης και εμπιστευτικής αλληλογρα¬ 
φίας οποιοσδήποτε διαβάθμισης, δακτυλογράφηση, παραγωγή και 
αναπαραγωγή ή εκτύπωση εγγράφων, εγκυκλίων, γενικών διαταγών 
και εντύπων γενικά, τη μικροφωτογράφηση του αρχείου που τηρεί η 
Κεντρική Υπηρεσία, ως και την τήρηση του κτυπτογραφικού λεξικού. 

2. Την επικύρωση αντιγράφων ή φωτοαντιγράφων οποιωνδήποτε 
εγγράφων ή δικαιολογητικών που τηρούνται στο αρχείο ή επιδεικνύο¬ 
νται από τους ενδιαφερομένους, 

3. Τη βεβαίωση του γνησίου της υπογραφής των υπαλλήλων και την 
τήρηση δείγματος της υπογραφής τους, καθώς και τη βεβαίωση του 
γνησίου της υπογραφής των πολιτών. 

4. Τη γραμματειακή υποστήριξη συμβουλίων, επιτροπών και ομά¬ 


δων εργασίας ή συλλογικών οργάνων γενικά που λειτουργούν για θέ¬ 
ματα αρμοδιότητας του Υπουργείου. 

5. Την οργάνωση, ταξινόμηση και τήρηση του Γενικού Αρχείου της 
Κεντρικής Υπηρεσίας και την πρότασή για εκκαθάριση των κρινόμενων 
ως άχρηστων. 

6. Τη μετάφραση ξενόγλωσσων κειμένων στην ελληνική γλώσσα, και 
αντίστροφα, για τις ανάγκες του Υπουργείου. 

Άρθρο 7. 

Διάρθρωση - Αρμοδιότητες 
Διεύθυνσης Νομοθετικού Συντονισμού - Συμβάσεων 
και Πληροφόρησης Πολιτών 

1. Η Διεύθυνση Νομοθετικού Συντονισμού - Συμβάσεων και Πληρο¬ 
φόρησης Πολιτών, απαρτίζεται από τα εξής τμήματα: 

α) Τμήμα Νομοθετικού Συντονισμού. 

β) Τμήμα Συμβάσεων. ·,_ 

γ) Τμήμα Επικοινωνίας και Πληροφόρησης Πολιτών. 

2. Η αρμοδιότητα της Διεύθυνσης Νομοθετικού Συντονισμού αναφέ- 
ρεται στα παρακάτω κατά τμήματα, κατανεμόμενα θέματα: 

α. Τμήμα Νομοθετικού Συντονισμού, στο οποίο ανήκει η αρμοδιό¬ 
τητα για τα εξής θέματα: 

1. Η επεξεργασία, η μέριμνα προώθησης και η παρακολούθηση της 
διαδικασίας μέχρι τη δημοσίευσή τους, των νομοθετικών κειμένων (νό¬ 
μων, προεδρικών διαταγμάτων, κανονιστικών αποφάσεων) που καταρ¬ 
τίζονται από τις αρμόδιες κατά περίπτωση υπηρεσίες του Υπουργείου. 

2. Η διαβίβαση σχεδίων διατάξεων στα καθ’ ύλην αρμόδια Υπουρ¬ 
γεία για την έκφραση γνώμης και νομοτεχνική διατύπωση της σχεδια¬ 
ζόμενης ρύθμισης. 

3. Η επεξεργασία σχεδίων νομοθετικών κειμένων που καταρτίζονται 
από άλλα Υπουργεία τα οποία στέλνονται στο Υπουργείο Τουρισμού για 
σχολιασμό ή για άσκηση αρμοδιότητας από τον Υπουργό, η ενημέρωση 
των καθ’ ύλην αρμόδιων υπηρεσιών του Υπουργείου Τουρισμού για τη 
διατύπωση απόψεων και η σύνταξη ενημερωτικών σημειωμάτων με τις 
απόψεις των υπηρεσιών για τον Υπουργό. 

4. Η μέριμνα για την άσκηση της κανονιστικής αρμοδιότητας του 
Υπουργού και η παρακολούθηση υλοποίησης των εξουσιοδοτικών δια¬ 
τάξεων νόμων αρμοδιότητας του Υπουργού. 

5. Ο συντονισμός για το χειρισμό από τις αρμόδιες κατά περίπτωση 
υπηρεσίες κάθε θέματος που αφορά τον κοινοβουλευτικό έλεγχο του 
Υπουργείου. 

6. Ο συντονισμός για την κωδικοποίηση, από τις αρμόδιες κατά περί¬ 
πτωση υπηρεσίες, της τουριστικής νομοθεσίας. 

7. Η ενημέρωση των υπηρεσιών του Υπουργείου και των εποπτευό¬ 
μενων υπηρεσιών και νομικών προσώπων για τους δημοσιευόμενους νό¬ 
μους και τις σχετικές διοικητικές πράξεις κανονιστικού περιεχομέ¬ 
νου. 

β. Τμήμα Συμβάσεων, το οποίο έχει ως αρμοδιότητα: 

1. Τη νομοτεχνική επεξεργασία των σχεδίων συμβάσεων που προε¬ 
τοιμάζουν οι καθ’ ύλην αρμόδιες υπηρεσίες του Υπουργείου Τουρισμού 
και συνομολογεί ο Υπουργός Τουρισμού ή που υποβάλλονται στον 
Υπουργό για έγκριση από τα εποπτευόμενα νομικά πρόσωπα. 

2. Τη διαβίβαση των σχεδίων συμβάσεων στη Νομική Διεύθυνση του 
Υπουργείου για νομικό έλεγχο. 

3. Την παρακολούθηση των σχεδίων συμβάσεων μέχρι της υπογρα¬ 
φής τους. 

4. Την τήρηση του Μητρώου των συμβάσεων που συνομολογεί, κα¬ 
θώς και εκείνων που εγκρίνει ο Υπουργός Τουρισμού. 

5. Τη φύλαξη των πρωτοτύπων των συμβάσεων που συνομολογεί, 
καθώς και των σχεδίων που εγκρίνει ο Υπουργός Τουρισμού. 

6. Τη χορήγηση αντιγράφων συμβάσεων στις άλλες υπηρεσίες του 
Υπουργείου Τουρισμού για την άσκηση των αρμοδιοτήτων τους. 

γ. Το Τμήμα Επικοινωνίας και Πληροφόρησης Πολιτών, το οποίο 
έχει αρμοδιότητα για τα εξής αντικείμενα: 

1. Την πληροφόρηση των πολιτών για κάθε αρμοδιότητα του Υπουρ¬ 
γείου και διάθεση σχετικών ενημερωτικών φυλλαδίων οδηγιών και 
εντύπων αιτήσεων. 

2. Την προετοιμασία και υλοποίηση της πληροφόρησης των πολιτών 
όταν αποφασίζονται νέα μέτρα. 

3. Την καθοδήγηση και οργάνωση της επικοινωνίας των πολιτών με 
τις υπηρεσίες του Υπουργείου. 

Άρθρο 8 

Αρμοδιότητες Γραφείου Δημοσίων Σχέσεων 

Στο Γραφείο Δημοσίων Σχέσεων ανήκουν οι εξής αρμοδιότητες: 

1. Η μελέτηκαι εισήγηση σε θέματα εθιμοτυπίας, δημοσίων εορτών 
και επισήμων τελετών. 

2. Η οργάνωση διασκέψεων, συνεδρίων, συνόδων, επιτροπών, σε συ¬ 
νεργασία με τη Διεύθυνση ΕΟΚ και Διακρατικών Σχέσεων, ως και των 
εκπαιδευτικών ταξιδίων εκπροσώπων αλλοδαπών χωρών. 

3. Η ογάνωση τελετών, εορτών, δεξιώσεων και λοιπών κοινωνικών 
και πολιτιστικών εκδηλώσεων, καθώς και η οργάνωση εκδηλώσεων 
για την προβολή του έργου του Υπουργείου. 

4. Η οργάνωση μορφωτικών, πολιτιστικών και ψυχαγωγικών εκδη¬ 
λώσεων για το προσωπικό του Υπουργείου και των οικογενειών τους. 

5. Η μέριμνα για την οργάνωση των ταξιδίων της πολιτικής ηγεσίας 
και του προσωπικού του Υπουργείου στο εξωτερικό για συμμετοχή σε 
επίσημες επισκέψεις ή υπηρεσιακές αποστολές. 

6. Η διεξαγωγή της εθιμοτυπικής αλληλογραφίας της .ηγεσίας του 
Υπουργείου. 

7. Η εισήγηση και οργάνωση προγράμματος απονομής τιμητικών 
διακρίσεων σε άτομα και φορείς που έχουν προσφέρει σημαντικές υπηρε¬ 
σίες στον τουρισμό. 

Άρθρο 9 

Διάρθρωση - Αρμοδιότητες 
Διεύθυνσης Πολιτικής Σχεδίασης Έκτακτης Ανάγκης 

1. Η Διεύθυνση Πολιτκής Σχεδίασης Έκτακτης Ανάγκης διέπεται, 
ως προς τη διάρθρωση και τις αρμοδιότητες αυτής, από τις κείμενες 
κάθε φορά γι’ αυτήν ειδικές διατάξεις. 

2. Μεταξύ των άλλων, στην παραπάνω Διεύθυνση, υπάγονται και τα 
εξής θέματα: 

α. Η φροντίδα για την λήψη μέτρων αντισεισμικής προστασίας στο 
χώρο ευθύνης του Υπουργείου σε συνεργασία με τον Οργανισμό Αντισει¬ 
σμικού Σχεδιασμού και Προστασίας. 

β. Η εισήγηση και η ευθύνη για τη λήψη μέτρων ασφάλειας των κτι¬ 
ρίων όπου στεγάζονται οι υπηρεσίες του Υπουργείου. 

γ. Η κατάρτιση προγραμμάτων δράσης και η οργάνωσή ενεργειών· 
για περιστατικά τα οποία συμβαίνουν στον Ελληνικό χώρο κι έχουν ση¬ 
μαντικές επιπτώσεις στον τουρισμό της χώρας. 

Άρθρο 10 

Αρμοδιότητες Γραφείου Αντισταθμιστικών Οφελών 

Το Γραφείο Αντισταθμιστικών Οφελών έχει αρμοδιότητα για τα πα¬ 
ρακάτω αντικείμενα: 

1. Τη συλλογή πληροφοριών, παρακολούθηση, μελέτη και αξιολό¬ 

γηση των αντισταθμιστικών οφελών και την ενημέρωση των εποπτευό¬ 
μενων από το Υπουργείο υπηρεσιών και νομικών προσώπων για την 
ύπαρξη αυτών κα ιτην κατάρτιση,από αυτά προγραμμάτων απορρόφη¬ 
σης αυτών. ·*· · 

2. Την αξιολόγηση των προγραμμάτων απορρόφησης που υποβάλ¬ 
λονται από τις υπηρεσίες και τα νομικά πρόσωπα που εποπτεύονται από 
το Υπουργείο. · 

3. Την παρακολούθηση απορρόφησης των αντισταθμιστικών οφελών 
και τη σύνταξη εκθέσεων απορρόφησης και αποδοτικότητας αυτών. 

-Άρθρο 11 

Αρμοδιότητες Γ ραφείου Οικονομικών Μελετών και Πληροφορικής 

Το Γραφείο Οικονομικών Μελετών έχει αρμοδιότητα για τα εξής 
αντικείμενα. 

1. Τη συγκέντρωση, μελέτη και γενικά την επεξεργασία στοιχείων 
σχετικά με την τουριστική υποδομή της χώρας, τη σύνθεση του τουρι¬ 
στικού προϊόντος, την ανάλυση, μελέτη και αξιολόγηση των συνθετικών 
μερών αυτού και της ακολουθούμενης τιμολογιακής πολιτικής. 

2. Τη συγκέντρωση, μελέτη και ανάλυση στοιχείων σχετικά με τις 
επικρατούσες συνθήκες της διεθνούς αγοράς, τον εντοπισμό των κύριων 
κέντρων διακίνησης του τουριστικού ρεύματος, την εξέλιξη· στις προτι¬ 


μήσεις των τουριστικών ομάδων υψηλής εισοδηματικής στάθμης, την 
ανάλυση των μεθόδων διάθεσης του τουριστικού προϊόντος, τη συγκρι¬ 
τική διερεύνηση και (αξιολόγηση των προσφερομένων τουριστικών πακέ¬ 
των και τη διερεύνηση, ανάλυση και αξιολόγηση της τουριστικής προ¬ 
σφοράς και ζήτησης σε ανταγωνίστριες χώρες. 

3. Τη συγκέντρωση, μελέτη και ανάλυση των στοιχείων σχετικά με 
τη μεταφορά τουριστικών ομάδων από την πολιτική αεροπορία και από 
τα λοιπά μεταφορικά μέσα και τη διακρίβωση της μερίδας συμμετοχής 
κάθε μεταφορικού μέσου στη μεταφορά των τουριστών. 

4. Τη συγκέντρωση, μελέτη και ανάλυση στοιχείων σχετικά με τις 
ναυλωμένες πτήσεις (ΟιβτΙβΓβ) και τη συμβολή τους και σημασία τους 
στη μεταφορά των τουριστικών ομάδων. 

5. Τη σύνταξη μελετών ανάλυσης κόστους - ωφέλειας (οοδώεηεΓιΙ 
βηαΐγβίδ) κάθε σχεδιαζόμενου ή αποφασιζόμενου μέτρου ή παρεχόμενου 
κινήτρου στον τουριστικό .τομέα, αναφορικά με τις επιπτώσεις του στην 
Εθνική Οικονομία. \ 

6. Τη σύνταξη ολοκληρωμένων μελετών για τον Υπουργό και τη 

Διεύθυνση Τουριστικής Πολιτικής για τη χάραξη πολιτικής για κάθε 
δραστηριότητα του τουριστικού τομέα. ι ■ , 

7. Την πλήρη κάλυψη των μηχανογραφικών αναγκών του Υπουρ¬ 
γείου από πλευράς ανάλυσης, σχεδίασης, προγραμματισμού, τεκμηρίω¬ 
σης, εγκατάστασης και συντήρησης των εφαρμογών του και σύνταξης 
ειδικών τεχνικών μελετών και μελετών σκοπιμότητας. 

8. Την παροχή υποστήριξης για την κάλυψη αναγκών σε εξειδικευμέ- 
νους τομείς της πληροφορικής (βάσεις πληροφοριών, επικοινωνία, δί¬ 
κτυα, κλπ.). 

9. Τη μέριμνα για την καλή λειτουργία, εκμετάλλευση και συντή¬ 
ρηση και ανανέωση του εξοπλισμού των Ηλεκτρονικών Υπολογιστών 
και την εκμετάλλευση και λειτουργία των εγκαταστημένων εφαρμογών. 

10. Το χειρισμό των συστημάτων εισαγωγής στοιχείων καϊ τη μέρι¬ 
μνα για την καλή λειτουργία και συντήρησή τους. ' , 

11. Τη μέριμνα για την παράδοση στις αρμόδιες υπηρεσίες των απο¬ 
τελεσμάτων της μηχανογραφικής επεξεργασίας που προβλέπονται σε 
κάθε μηχανογραφική εφαρμογή. 

12. Την παροχή υποστήριξης στα εποπτευόμενα από το Υπουργείο 
νομικά πρόσωπα για την ανάπτυξη πληροφοριακών συστημάτων: 

Άρθρο 12 

Επιτελικός Συντονισμός , , 

1. Οι αρμόδιες υπηρεσιακές μονάδες του Υπουργείου κατά την 
άσκηση των αρμοδιοτήτών τους: 

α. Συνεργάζονται με τις λοιπές υπηρεσιακές μονάδες του Υπουργείου 
και επικοινωνούν με τις υπηρεσίες του δημόσιου τομέα για την υποστή¬ 
ριξη της γενικής πολιτικής και την εξασφάλιση της άποτελεσματικότη- 
τας των μέτρων του Υπουργείου Τουρισμού και των εποπτευόμενων 
από το Υπουργείο νομικών προσώπων. 

β. Μεριμνούν για τη σύγκληση διασκέψεων με εκπροσώπους Υπουρ¬ 
γείων ή άλλων φορέων ου δημόσιου τομέα για την αμοιβαία κατατόπιση 
και καθοδήγηση αυτών σε θέματα εφαρμογής της τουριστικής πολιτι¬ 
κής. 

γ. Συντάσσουν και υποβάλλουν, στο τέλος κάθε τριμήνου, προς τον 
Υπουργό Τουρισμού συγκριτική έκθεση του έργου που προώθησαν στον 
τομέα της δραστηριότητάς τους, καθώς και αιτιολογημένη ανάλυση 
των αποκλίσεων μεταξύ της δράσης που προγραμματίστηκε και του έρ¬ 
γου που προωθήθηκε και προτείνουν τα αναγκαία μέτρα, που χρήζουν 
κυβερνητικής μέριμνας. 

δ. Μέσα στο μήνα Σεπτέμβρη κάθε έτους υποβάλλουν προς τον 
Υπουργό Τουρισμού προγράμματα δράσης για τον επόμενο χρόνο, διαι¬ 
ρεμένα κατά ημερολογιακό τρίμηνο. 

Άρθρο 13. 

Σύσταση Υπηρεσίας Εντελλομένων Εξόδων 

Στο Υπουργείο Τουρισμού συνιστάται Υπηρεσία Εντελλομένων Εξό- 

η οποία αποτελεί οργανική υπηρεσιακή μονάδα του Γενικού Λογιστη¬ 
ρίου του Κράτους του Υπουργείου Οικονομικών. 

Άρθρο 14 

Διάρθρωση - Αρμοδιότητες Υπηρεσίας Εντελλομένων 
Εξόδων στο Υπουργείο Τουρισμού 

Η συνιστώμενη Υπηρεσία διαρθρώνεται σε επίπεδο αυτοτελούς τμή¬ 
ματος και έχει τις αρμοδιότητες που αναφέρονται στο άρθρο 43 του ΠΔ 
284/1988 «Οργανισμός του Υπουργείου Οικονομικών» (ΦΕΚ 128) 
όσον αφορά τις δαπάνες των Υπηρεσιών του Υπουργείου Τουρισμού. 

Άρθρο 15 
Οργανικές θέσεις 

Για τη στελέχωση της Υπηρεσίας Εντελλομένων Εξόδων στο Υπουρ¬ 
γείο Τουρισμού συνιατώνται οι κατωτέρω θέσεις, κατά κλάδο, οι οποίες 
προστίθενται στις υπάρχουσες οργανικές θέσεις των αντίστοιχων κλά¬ 
δων του Γενικού Λογιστηρίου του Κράτους του Υπουργείου Οικονομι¬ 
κών. 

α. Κλάδος ΠΕ Δημοσιονομικών: Τρεις (3) θέσεις, 
β. Κλάδος ΤΕ Δημοσιονομικών: Μία (1) θέση και 
γ. Κλάδος ΔΕ Δημοσιονομικών: Μία (1) θέση. 

ΜΕΡΟΣ ΔΕΥΤΕΡΟ 
ΠΡΟΣΩΠΙΚΟ 

ΚΕΦΑΛΑΙΟ Α’ 

Μόνιμο Προσωπικό 

Άρθρο 16 

Διάκριση θέσεων κατά κατηγορίες και κλάδους 

1. Οι θέσεις των μονίμων υπαλλήλων του Υπουργείου Τουρισμού 
διακρίνονται και κατανέμονται, κατά κατηγορίες και κλάδους, ως εξής: 
Α. Κλάδος Πανεπιστημιακής Εκπαίδευσης (ΠΕ). 
α. Κλάδος ΠΕ Διοικητικός - Οικονομικός: Είκοσι πέντε (25) θέσεις, 
β. Κλάδος ΠΕ Μηχανικών: Τρεις (3) θέσεις, 
γ. Κλάδος ΠΕ Πληροφορικής: Δύο (2) θέσεις, 
δ. Κλάδος ΠΕ Οικονομολόγων Τουρισμού: Δύο (2) θέσεις, 
ε. Κλάδος ΠΕ Μεταφραστών - Διερμηνέων: Δύο (2) θέσεις. 

Β. Κλάδος Τεχνολογικής Εκπαίδευσης (ΤΕ). 
α. Κλάδος ΤΕ Διοικητικός - Λογιστικός: Τέσσερις (4) θέσεις, 
β. Κλάδος ΤΕ Πληροφορικής: Δύο (2) θέσεις, 
γ. Κλάδος ΤΕ Βιβλιοθηκονόμων: Μία (1) θέση, 
δ. Κλάδος ΤΕ Τεχνολογικών Εφαρμογών: Δύο (2) θέσεις, 
ε. Κλάδος ΤΕ Τουριστικών Επιχειρήσεων ή Ανωτέρας Σχολής Του¬ 
ριστικών Επαγγελμάτων Ρόδου (ΑΣΤΕΡ): Οκτώ (8) θέσεις. 

Γ. Κλάδος Δευτεροβάθμιας Εκπαίδευσης (ΔΕ), 
α. Κλάδος ΔΕ Διοικητικός - Λογιστικός: Δεκαεπτά (17) θέσεις, 
β. Κλάδος ΔΕ Αακτυλογράφων - Στενογράφων: Δεκαπέντε (15) θέ¬ 
σεις, των ειδικοτήτων δακτυλογράφων ελληνικής γλώσσας και ξενό¬ 
γλωσσων δακτυλογράφων. 

γ. Κλάδος ΔΕ Μεταφραστών - Διερμηνέων: Δύο (2) θέσεις. 

6. Κλάδος ΔΕ Προσωπικού Ηλεκτρονικών Υπολογιστών: 

Δύο (2) θέσεις. 

ε. Κλάδος ΔΕ Τηλεφωνητών: Τέσσερις (4) θέσεις. 

Δ. Κλάδος Υποχρεωτικής Εκπαίδευσης (ΥΕ) 
α. Κλάδος ΥΕ Επιμελητών: Επτά (7) θέσεις, 
β. Κλάδος ΥΕ Προσωπικού Καθαριότητας: Επτά (7) θέσεις, 
γ. Κλάδος ΥΕ Φυλάκων - Νυκτοφυλάκων: Τέσσερις (4) θέσεις, 
δ. Κλάδος ΥΕ Εργατών: Δύο (2) θέσεις. 

Άρθρο 17. 

Προσόντα Διορισμού. 

Προσόντα διορισμού σε θέσεις μονίμου προσωπικού του προηγούμε¬ 
νου άρθρου ισχύουν τα κατά περίπτωση προβλεπόμενα από το Π.Δ. 
194/88 (ΦΕΚ 84), όπως αυτό ισχύει κάθε φορά. Ειδικότερα του κλά¬ 


δου ΠΕ Οικονομολόγων Τουρισμού ισχύουν τα προβλεπόμενα από το 
άρθρο 3 του ως άνω Προεδρικού Διατάγματος και επιπλέον μεταπτυ¬ 
χιακές σπουδές σε θέματα οικονομίας τουρισμού. 

Άρθρο 18 

Εισαγωγικός και Καταληκτικός Βαθμός 

1. Εισαγωγικός βαθμός των υπαλλήλων των κλάδων Πανεπιστη¬ 
μιακής, Τεχνολογικής και Δευτεροβάθμιας Εκπαίδευσης, ορίζεται ο 
βαθμός Γ’ και καταληκτικός βαθμός αυτών ο Α’. 

2. Εισαγωγικός βαθμός των υπαλλήλων των Κλάδων Υποχρεωτι¬ 
κής Εκπαίδευσης ορίζεται ο βαθμός Δ' και καταληκτικός βαθμός αυτών 
ο βαθμός Γ'. 

ΚΕΦΑΛΑΙΟ Β’ 

Λοιπό Προσωπικό 

Άρθρο 19 
Θέσεις με θητεία 

1. Οι θέσεις προσωπικού με θητεία ορίζονται ως εξής: 

α. Μία (1) θέση Ξεναγού με τριετή θητεία που μπορεί να ανανεώνεται 
με βαθμό 2ο της κατηγορίας ειδικών θέσεων. Προσόντα διορισμού για 
τη θέση αυτή ορίζονται: Μεταπτυχιακές σπουδές στην αρχαιολογία, 
τριετής πρακτική εμπειρία, δίπλωμα σχολής ξεναγών και άριστη γνώση 
δύο ξένων γλωσσών. 

β. Μία (1) θέση Οικονομολόγου Επιχειρήσεων με τριετή θητεία, που 
μπορεί να ανανεώνεται, με βαθμό 2ο της κατηγορίας ειδικών θέσεων. 

Προσόντα διορισμού για τη θέση αυτή ορίζονται: Μεταπτυχιακές 
σπουδές στα οικονομικά των επιχειρήσεων (Βιΐδίηεβδ Εοοηοηιίεβ), τριε- 
τής πρακτική εμπειρία και άριστη γνώση μιας ξένης γλώσσας. 

γ. Μία (1) θέση Οικονομολόγου με τριετή θητεία, που μπορεί να ανα¬ 
νεώνεται, με βαθμό 2ο της κατηγορίας ειδικών θέσεων. 

Προσόντα διορισμού για τη θέση αυτή ορίζονται: Μεταπτυχιακές 
σπουδές στο γνωστικό αντικείμενο των οικονομικών και τριετής πρα¬ 
κτική εμπειρία σε μεγάλες επιχειρήσεις ή οργανισμούς ή το Δημόσιο σε 
θέσεις οικονομικού αντικειμένου και άριστη γνώση μιας ξένης γλώσσας. 

2. Με την προκήρυξη για την πλήρωση των θέσεων της προηγούμε¬ 
νης παραγράφου, ορίζεται ο τρόπος απόδειξης των παραπάνω προσό¬ 
ντων. 

Άρθρο 20 

Προσωπικό με σχέση Ιδιωτικού Δικαίου Αορίστου Χρόνου 

1. Οι θέσεις προσωπικού με σχέση εργασίας ιδιωτικού δικαίου αορί¬ 
στου χρόνου ορίζονται ως εξής: 

α. Έξι (6) θέσεις ειδικού επιστημονικού προσωπικού σε θέματα οικο¬ 
νομίας ή οικονομικής ανάλυσης ή διοίκησης επιχειρήσεων ή επιχειρη¬ 
σιακής έρευνας ή διοικητικής λογιστικής ή ελεγκτικής ή κοστολόγησης 
ή τεχνικών αύξησης παραγωγικότητας ή εκπαίδευσης προσωπικού. 

β. Πέντε (5) θέσεις ειδικού επιστημονικού προσωπικού ως εξής: Μία 
(1) θέση Κοινωνιολόγου, μία (1) θέση Φιλολόγου - Κειμενογράφου, μία 
(1) θέση Ψυχολόγου, μία (1) θέση Περιβαλλοντολόγου και μία (1) θέση 
Ξεναγού - Αρχαιολόγου. 

γ. Δύο (2) θέσεις ειδικού επιστημονικού προσωπικού σε νομικά θέ¬ 
ματα. 

δ. Δύο (2) θέσεις Δημοσιογράφων. 

2. Ανώτατο όριο ηλικίας για την πρόσληψη στις θέσεις ειδικού επι¬ 
στημονικού προσωπικού ορίζεται το 50ό. 

Άρθρο 21 

Προϊστάμενοι Διευθύνσεων 

1. Στη Διεύθυνση Τουριστικής Πολιτικής προΐσταται μόνιμος υπάλ¬ 
ληλος του κλάδου ΠΕ Διοικητικού - Οικονομικού ή του κλάδου ΠΕ Οι¬ 
κονομολόγων Τουρισμού. 

2. Στις Διευθύνσεις: 

α. Διοικητικού. 

β. Νομοθετικού Συντονισμού - Συμβάσεων και Πληροφόρησης Πολι¬ 
τών. 

γ. ΕΟΚ και Διακρατικών Σχέσεων. 

8. ΠΣΕΑ. 

Προΐσταται υπάλληλος του κλάδου ΠΕ Διοικητικού - Οικονομι¬ 
κού. 

3. Στη Διεύθυνση Εποπτεΐας προΐσταται υπάλληλος του κλάδου ΠΕ 
Διοικητικού - Οικονομικού ή του κλάδου ΠΕ Μηχανικών. 

Άρθρο 22 

Προϊστάμενοι Αυτοτελών Γραφείων 

1. Στο Γ ραφείο Δημοσίων Σχέσεων προΐσταται υπάλληλος με θητεία 
της ειδικότητας ξεναγών και εάν δεν υπάρχει, υπάλληλος του κλάδου 
ΠΕ Διοικητικού Οικονομικού. 

2. Στο Γραφείο Αντισταθμιστικών Οφελών προΐσταται υπάλληλος με 
θητεία της ειδικότητας Οικονομολόγου Επιχειρήσεων ή μόνιμος υπάλ¬ 
ληλος του κλάδου, ΠΕ Διοικητικού - Οικονομικού. 

3. Στο Γραφείο Οικονομικών Μελετών και Πληροφορικής προΐστα- 
ται υπάλληλος Οικονομολόγος των θέσεων με θητεία. Αν δεν υπάρχει 
υπάλληλος Οικονομολόγος, προΐσταται υπάλληλος της ειδικότητας, Οι¬ 
κονομολόγου Επιχειρήσεων. Αν δεν υπάρχει υπάλληλος της ειδικότη¬ 
τας Οικονομολόγου Επιχειρήσεων, προΐσταται υπάλληλος του κλάδου 
ΠΕ Πληροφορικής ή ΠΕ Διοικητικού - Οικονομικού. 

Άρθρο 23 

Προϊστάμενοι Τμημάτων 

Στα Τμήματα των Διευθύνσεων προΐστανται μόνιμοι υπάλληλοι των 
κλάδων ΠΕ Διοικητικού - Οικονομικού, εκτός από τα Τμήματα της 
Διεύθυνσης Εποπτεΐας στα οποία μπορεί νά προΐστανται και οι υπάλλη¬ 
λοι του κλάδου ΠΕ Μηχανικών, καθώς και του Τμήματος Γραμματείας 
και Μεταφράσεων στο οποίο προΐσταται υπάλληλος του κλάδου ΠΕ Με¬ 
ταφραστών - Διερμηνέων και αν δεν υπάρχει υπάλληλος του τελευταίου 
αυτού κλάδου προΐσταται υπάλληλος του κλάδου ΔΕ Μεταφραστών - 
Διερμηνέων. 


Στον Υπουργό Τουρισμού αναθέτουμε τη δημοσίευση και εκτέλεση 
του παρόντος Διατάγματος. 

Αθήνα, 25 Μαΐου 1989 


Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ 

ΧΡΗΣΤΟΣ ΑΝΤ. ΣΑΡΤΖΕΤΑΚΗΣ 


ΟΙ ΥΠΟΥΡΓΟΙ 

ΠΡΟΕΔΡΙΑΣ ΤΗΣ ΚΥΒΕΡΝΗΣΗΣ ΟΙΚΟΝΟΜΙΚΟΝ 

ΑΝΑΣΤΑΣΙΟΣ ΠΕΠΟΝΗΣ ΔΗΜΗΤΡΗΣ ΤΣΟΒΟΛΑΣ 

ΤΟΥΡΙΣΜΟΥ 

ΝΙΚΟΣ ΣΚΟΥΛΑΣ 

ΔΙΟΡ ΘΩΣΕΙΣ ΣΦΑΛΜ ΑΤΩΝ 

( 2 ) 

’ν' ν '· 

Στο Π.Δ. 259/1989 «Ορισμός ημέρας διεξαγωγής της ψηφοφορίας 
και της διάρκειας αυτής για την εκλογή αντιπροσώπων στη Συνέλεύση 
των Ευρωπαϊκών Κοινοτήτων (Ευρωπαϊκό Κοινοβούλιο)», που δημο¬ 
σιεύτηκε στο Φ.Ε.Κ. 124/16.5.1989 (Τεύχος Α'), επιφέρεται η ακό¬ 
λουθη διάβρωση: 

Στο άρθρο μόνο, εδάφιο α’, στίχο τρίτο, η εσφαλμένη φράση «. 

δηλαδή από ώρα 06.22' μέχρι 20.50'», διορθώνεται στη σωστή «. 

δηλαδή από ώρα 06.02' μέχρι 20.50 - ». 

(Από το Υπουργείο Εσωτερικών) 


-♦- 

( 3 ) 

Στο Π.Δ/γμα 230/25.4.89 «Τροποποίηση της περ. Δ' της παρ. 3 
του άρθρου 4 του Καταστατικού του Ταμείου Προνοίας Δικηγόρων Πα- 
τρών» που δημοσιεύθηκε στο ΦΕΚ 109/2.5.89 (τεύχος Α') γίνονται οι 
παρακάτω διορθώσεις: 

α) στη σελ. 3302 στην αριστερή στήλη και στο στίχο 16 .αντί του 
εσφαλμένου «Ανακριτικού» τίθεται το ορθό «Ανακριτού». 

β) στην ίδια σελίδα και στην ίδια στήλη, στο 4ο από.το τέλος στίχο, 
αντί του εσφαλμένου «σε δηλώσεις» τίθεται το ορθό «με δηλώσεις». 

γ) στην ίδια σελίδα στη δεξιά στήλη, αντικαθίσταται εξ ολοκλήρου η 
υπό στοιχείο 6) παράγραφος και τίθεται το ορθό: 6) Για την παραγγελία 
εκτέλεσης κάτωθι απογράφου εκτελεστού απόφασης οποιουδήποτε δι¬ 
καστηρίου πολιτικού ή ποινικού ή οποιουδήποτε άλλου τίτλου εκτελε¬ 
στού δρχ. 100». 

(Από το Υπουργείο Υγείας, Πρόνοιας & Κοινωνικών Ασφαλίσεων) 






ΕΦΗΜΕΡΙΣ ΤΗΣ ΚΥΒΕΡΙΜΗΣΕΩΣ (ΤΕΥΧΟΣ ΠΡΩΤΟ 




ΕΘΝΙΚΟ ΤΥΠΟΓΡΑΦΕΙΟ 


Εκδίδει την ΕΦΗΜΕΡΙΔΑ ΤΗΣ ΚΥΒΕΡΙΜΗΣΕΩΣ από το 1833 


Διεύθυνση 

Καποδιστρϊου 34 

Οι Υπηρεσίες του ΕΘΝΙΚΟΥ ΤΥΠΟΓΡΑΦΕΙΟΥ 

Ταχ. Κώδικας: 

104 32 


ΤΕΙΕΧ 

22.3211 ΥΡΕΤ (5Η 

λειτουργούν καθημερινά από 8.00' έως 13.30 - 


ΧΡΗΣΙΜΕΣ ΠΛΗΡΟΦΟΡΙΕΣ 


* Πώληση ΦΕΚ όλων των Τευχών Καποδιστρϊου 25 τηλ.: 52.39.762 

•ΒΙΒΛΙΟΘΗΚΗ: Σολωμού 51 τηλ.: 52.48.188 

* Για φωτοαντίγραφα παλαιών τευχών στην οδό Σολωμού 51 τηλ.: 52.48.141 

* Τμήμα πληροφόρησης: Για τα δημοσιεύματα των ΦΕΚ τηλ.: 52.25.713 - 52.49.547 


• Οδηγίες για δημοσιεύματα Ανωνύμων Εταιρειών και ΕΠΕ τηλ.: 52.48.785 
Πληροφορίες για δημοσιεύματα Ανωνύμων Εταιρειών και ΕΠΕ τηλ.: 52.25.761 


* Αποστολή ΦΕΚ στην επαρχία με καταβολή της αξίας του δια μέσου Δημοσίου Ταμείου Για πληροφορίες: τηλ.: 52.48.320 


Τιμές κατά τεύχος της ΕΦΗΜΕΡΙΔΑΣ ΤΗΣ ΚΥΒΕΡΝΗΣΕΩΣ: 


Κάθε τεύχος μέχρι 8 σελίδες δρχ. 20. Από 9 σελίδες μέχρι 16 δρχ. 30, από 17 έως 24 δρχ. 40 

Από 25 σελίδες και πάνω η τιμή πώλησης κάθε φύλλου (δσέλιδου ή μέρους αυτού) αυξάνεται κατά 20 δρχ. 


Μπορείτε να γίνετε συνδρομητής για όποιο τεύχος θέλετε. Θα σας αποστέλλεται με το Ταχυδρομείο. 


ΕΤΗΣΙΕΣ ΣΥΝΔΡΟΜΕΣ 


Κωδικός αριθ. κατάθεσης στο Δημόσιο Ταμείο 2531 


Η ετήσια συνδρομή είναι: 


α) Για το Τεύχος Α' 

Δρχ. 

7.000 

β) 

» » 

» 

Β' 

» 

10.000 

V) 

» » 

» 

Γ 

» 

4.000 

- δ) 

» » 

» 

Δ' 

» 

.10.000 

ε) 

» » 

» 

Αναπτυξιακών Πράξεων 

"» 

8.000 

στ) 

» » 

» 

Ν.Π.Δ.Δ. 

» 

4.000 

ζ) 

» » 

» 

ΠΑΡΑΡΤΗΜΑ 

» 

2.000 

η) 

» » 

» 

Δελτ. Εμπ.& Βιομ. Ιδ. 

» 

5.000 

θ) 

» » 

» 

Αν. Ειδικού Δικαστηρίου 

» 

1.000 

') 

» » 

» 

Α.Ε. & Ε.Π.Ε. 

» 

20.000 

ια) Για όλα τα Τεύχη 

» 

45.000 


Κωδικός αριθ. κατάθεσης στο Δημόσιο Ταμείο 3512 


Ποοοστό 5% υπέρ του Ταμείου Αλληλο¬ 
βοήθειας του Προσωπικού (ΤΑΠΕΤ) 

Δρχ. 350 

» 500 

» 200 

» 500 

» 400 

» 200 

» 100 

» 250 

» 50 

» 1.000 

» 2.250 


Πληροφορίες: τηλ. 52.48.320 


ΑΠΟ ΤΟ ΕΘΝΙΚΟ ΤΥΠΟΓΡΑΦΕΙΟ 





















